钦定古今图书集成/明伦汇编/宫闱典/第051卷 > 《上阳宫望幸赋》前人
## 钦定古今图书集成/明伦汇编/宫闱典/第051卷 > 《上阳宫望幸赋》前人

“宫阙崇崇，萦带洛河之上，据临天地之中，俨百司以
环拱，流百川兮会同，曷君王之未顾，屹楼台而镇空。
或斑白里人，或前后近侍，睹周公之旧制，忆开元之
故事，当域中之正寝，实王者之定位。何乃内外如一，
东西有异，思紫泥而日日将来，仰玉辂而年年未至，
徒使万室向曙，千门洞开，蔼臣心以西望，希天眷之”
东回。见红轮之渐晚，又翠华之不来。及夫玉漏报更，
蟾辉永夜。皆倾耳以暗属，恐飞诏之潜下。徒玉兔之
屡亏，尚金龙之未驾。是必左右献书，股肱启谋。以为
王者一德，合居上游。以为金城千里，能制诸侯。殊不
知四海无虞，五兵载戢。与殷周而抗节，岂秦汉之能
及。在仁义而聿修，奚险固之是急。且夫中岳为内，四
岳为藩。此则前控伊阙，右辟轘辕。乃文公立圭之地，
是成王定鼎之原。宁劳百二之势，足居九五之尊。所
以乾乾属望，恋恋何言。尚轸忧人之念，未垂巡狩之
恩。虽年华不负于照灼，而烟花暗老于宫垣。况夫伊
洛王畿，崤函近地。往复无劳人之役，逦迤有行宫之
备。冀我王之临兮，示“天下为家之意。”